
ΠΡΟΤΑΣΗ ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με το αίτημα για την άρση της ασυλίας της Angelika Niebler
(2025/2175(IMM))
Το Ευρωπαϊκό Κοινοβούλιο,
–	έχοντας υπόψη το αίτημα για την άρση της ασυλίας της Angelika Niebler, το οποίο υποβλήθηκε από την Ευρωπαία Γενική Εισαγγελέα με επιστολή της 21ης Ιουλίου 2025 και επιβεβαιώθηκε με επιστολή της 1ης Σεπτεμβρίου 2025 σχετικά με προκαταρκτική έρευνα που πρόκειται να διενεργηθεί όσον αφορά την Angelika Niebler και ανακοινώθηκε στο Κοινοβούλιο στις 10 Σεπτεμβρίου 2025,
–	αφού άκουσε την Angelika Niebler στις 15 Απριλίου 2026, σύμφωνα με το άρθρο 9 παράγραφος 6 του Κανονισμού του,
–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας[footnoteRef:1], και ιδίως το άρθρο 29 παράγραφος 2, [1:  ΕΕ L 283 της 31.10.2017, σ. 1.] 

–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019[footnoteRef:2], [2:  Απόφαση του Δικαστηρίου της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· Απόφαση του Γενικού Δικαστηρίου της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· Απόφαση του Δικαστηρίου της 6ης Σεπτεμβρίου 2011, Patriciello, C-163/10, ECLI: EU:C:2011:543· Απόφαση του Γενικού Δικαστηρίου της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· Απόφαση του Δικαστηρίου της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.] 

–	έχοντας υπόψη το άρθρο 46 του Θεμελιώδους Νόμου της Ομοσπονδιακής Δημοκρατίας της Γερμανίας,
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0127/2026),
Α.	λαμβάνοντας υπόψη ότι, με επιστολή που απέστειλε στις 21 Ιουλίου 2025, το περιεχόμενο της οποίας επιβεβαιώθηκε με επιστολή που απεστάλη την 1η Σεπτεμβρίου 2025, η Ευρωπαία Γενική Εισαγγελέας αιτήθηκε την άρση της ασυλίας της Angelika Niebler, βουλευτού του Ευρωπαϊκού Κοινοβουλίου που εξελέγη στη Γερμανία, σε σχέση με εικαζόμενα αδικήματα που συνέβησαν μεταξύ 2017 και 2025·
Β.	λαμβάνοντας υπόψη ότι, σύμφωνα με το εν λόγω αίτημα, που βασίζεται σε πληροφορίες ιδιώτη που εργάστηκε για την εν λόγω βουλευτή από τον Αύγουστο του 2021 έως τον Σεπτέμβριο του 2023, η Angelika Niebler από το 2017 και έπειτα, δηλαδή από την 8η έως την 10η κοινοβουλευτική περίοδο, φέρεται να ζήτησε παράτυπα την επιστροφή εξόδων ταξιδίου για ταξίδια στο Στρασβούργο και τις Βρυξέλλες, τα οποία φαίνεται πως πραγματοποίησαν διαπιστευμένοι κοινοβουλευτικοί βοηθοί της και τοπικοί βοηθοί της για ιδιωτικούς λόγους ή για λόγους που δεν συνδέονται με τον ρόλο της ως βουλευτού και/ή με την εκτέλεση των κοινοβουλευτικών καθηκόντων, ενώ επίσης φέρεται να απασχολούσε τοπικό βοηθό που εικάζεται πως εργάστηκε αποκλειστικά για πρώην βουλευτή του Ευρωπαϊκού Κοινοβουλίου του ίδιου κόμματος, αλλά του οποίου ο μισθός πληρωνόταν από το Ευρωπαϊκό Κοινοβούλιο για την Angelika Niebler· λαμβάνοντας υπόψη ότι, σύμφωνα με τις πληροφορίες που περιέχονται στο αίτημα, υπάρχει μια αρχική υποψία ότι η ίδια χρησιμοποίησε το κονδύλιο βουλευτικής επικουρίας κατά παράβαση του άρθρου 29 παράγραφος 2 της απόφασης του Προεδρείου της 11ης Σεπτεμβρίου 2023 σχετικά με τα Μέτρα Εφαρμογής του Καθεστώτος των Βουλευτών του Ευρωπαϊκού Κοινοβουλίου[footnoteRef:3]· λαμβάνοντας υπόψη ότι, συνεπώς, οι εικαζόμενες πράξεις θα μπορούσαν να συνιστούν ποινικό αδίκημα (απάτη) σύμφωνα με το άρθρο 263 παράγραφοι 1 και 3 του γερμανικού ποινικού κώδικα· [3:  Απόφαση του Προεδρείου, της 11ης Σεπτεμβρίου 2023, σχετικά με τα Μέτρα Εφαρμογής του Καθεστώτος των Βουλευτών του Ευρωπαϊκού Κοινοβουλίου και την κατάργηση της απόφασης του Προεδρείου της 19ης Μαΐου και της 9ης Ιουλίου 2008 (ΕΕ C/2024/2814, 26.4.2024, ELI: http://data.europa.eu/eli/C/2024/2814/oj). ] 

Γ.	λαμβάνοντας υπόψη ότι η Angelika Niebler εξελέγη στο Ευρωπαϊκό Κοινοβούλιο στις ευρωπαϊκές εκλογές του Μαΐου 2014, του Μαΐου 2019 και του Ιουνίου 2024, και επομένως, ήταν βουλευτής του Ευρωπαϊκού Κοινοβουλίου κατά τον χρόνο τέλεσης των εικαζόμενων αδικημάτων· 
Δ.	λαμβάνοντας υπόψη ότι τα εικαζόμενα αδικήματα και το επακόλουθο αίτημα για την άρση της ασυλίας της Angelika Niebler δεν συνδέονται με έκφραση γνώμης ή ψήφου από εκείνη κατά την άσκηση των καθηκόντων της υπό την έννοια του άρθρου 8 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
Ε.	λαμβάνοντας υπόψη ότι το άρθρο 9 παράγραφος 1 στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι, κατά τη διάρκεια των συνόδων του Ευρωπαϊκού Κοινοβουλίου, οι βουλευτές του απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου του κράτους μέλους τους·
ΣΤ.	λαμβάνοντας υπόψη ότι το άρθρο 46 παράγραφοι 2, 3 και 4 του Θεμελιώδους Νόμου της Ομοσπονδιακής Δημοκρατίας της Γερμανίας ορίζει τα εξής:
«(2)	Βουλευτής δεν καλείται να λογοδοτήσει ούτε συλλαμβάνεται για αξιόποινη πράξη παρά με άδεια της Ομοσπονδιακής Βουλής, εκτός εάν συλληφθεί επ’ αυτοφώρω ή κατά τη διάρκεια της επόμενης ημέρας.
(3)	Άδεια της Βουλής απαιτείται ακόμη για κάθε άλλο περιορισμό της προσωπικής ελευθερίας βουλευτή ή για την κίνηση κατά βουλευτή της διαδικασίας του άρθρου 18.
(4)	Κάθε ποινική δίωξη και κάθε διαδικασία του άρθρου 18 εναντίον βουλευτή, κάθε κράτηση και κάθε άλλος περιορισμός της προσωπικής του ελευθερίας αναστέλλονται, εφόσον το ζητήσει η Ομοσπονδιακή Βουλή.»·
Ζ.	λαμβάνοντας υπόψη ότι σκοπός της ασυλίας που προβλέπεται στο πρωτόκολλο αριθ. 7 περί προνομίων και ασυλιών της Ευρωπαϊκής Ένωσης είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
Η.	λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η βουλευτική ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
[bookmark: _Hlk227752086][bookmark: _Hlk227752575]Θ.	λαμβάνοντας υπόψη ότι κάθε συμπέρασμα πρέπει να συνάγεται με βάση τις πληροφορίες και τις εξηγήσεις που παρέχονται στη δεδομένη περίπτωση· λαμβάνοντας υπόψη ότι υπάρχει σοβαρή αβεβαιότητα ως προς τα στοιχεία και τα κίνητρα στα οποία βασίζεται η καταγγελία που οδήγησε στην αίτηση άρσης της ασυλίας, συμπεριλαμβανομένου του ανώνυμου χαρακτήρα της καταγγελίας, που εμποδίζει την ουσιαστική αξιολόγηση της καταγγελίας και καθιστά αδύνατο να αποκλειστεί το ενδεχόμενο η καταγγελία να έχει υποβληθεί από ιδιώτη με άμεσο πολιτικό κίνητρο, με σκοπό να εκτεθεί η εν λόγω βουλευτής· λαμβάνοντας, επιπλέον, υπόψη ότι η χρονική στιγμή και ο επιλεκτικός χαρακτήρας της καταγγελίας ενισχύουν αυτές τις ανησυχίες, ιδίως υπό το πρίσμα του εξέχοντος πολιτικού ρόλου της βουλευτού· λαμβάνοντας υπόψη ότι οι ασυνέπειες στο αίτημα, συμπεριλαμβανομένης της προφανούς έλλειψης ακρίβειας όσον αφορά τα ακριβή επίμαχα χρηματικά ποσά, καθώς και οι ειδικές περιστάσεις του εικαζόμενου παραπτώματος, εγείρουν ανησυχίες ότι η πρόθεση που υποκρύπτεται στη διαδικασία θα μπορούσε να είναι να υποστεί πλήγμα η φήμη της Angelika Niebler·
[bookmark: _Hlk223449412]Ι.	λαμβάνοντας υπόψη, κατά συνέπεια, ότι στη συγκεκριμένη περίπτωση φαίνεται ότι μπορεί να θεωρηθεί ότι υφίσταται fumus persecutionis, δηλαδή «συγκεκριμένο στοιχείο»[footnoteRef:4] που υποδηλώνει ότι η πρόθεση που υποκρύπτεται στην εν λόγω δικαστική δίωξη είναι η υπονόμευση της πολιτικής δραστηριότητας της Angelika Niebler, και ιδίως της δραστηριότητάς της ως βουλευτού του Ευρωπαϊκού Κοινοβουλίου· [4:  Απόφαση του Δικαστηρίου της 17ης Σεπτεμβρίου 2020, Troszczynski κατά Κοινοβουλίου, C-12/19 P, ECLI:EU:C:2020:725, σκέψη 26.] 

ΙΑ.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο/η βουλευτής δεν μπορεί, στο πλαίσιο διαδικασίας άρσης ασυλίας, να θεωρείται «κατηγορούμενος/κατηγορούμενη»[footnoteRef:5]· [5:  Απόφαση του Δικαστηρίου της 30ής Απριλίου 2019, Briois κατά Κοινοβουλίου, T-214/18, ECLI:EU:T:2019:266.] 

1.	αποφασίζει να μην άρει τη βουλευτική ασυλία της Angelika Niebler·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην Ευρωπαϊκή Εισαγγελία και στην Angelika Niebler.

